b'\n_START_ARTICLE_\nG. A. Petreliuksen suihkukaivo\n_START_PARAGRAPH_\nG. A. Petreliuksen suihkukaivo eli Suihkukaivo Leijona on Turussa V\xc3\xa4h\xc3\xa4torilla vanhan p\xc3\xa4\xc3\xa4kirjaston edustalla sijaitseva suihkukaivo. Gunnar Finnen ja Armas Lindgrenin suunnitteleman suihkukaivon pystytti ja sen lahjoitti Turun kaupungille Gustav Albert Petreliuksen lahjoitusrahasto vuonna 1924._NEWLINE_Suihkukaivon huipulla oleva leijonaa esitt\xc3\xa4v\xc3\xa4 veistos on valettu pronssista, ja se on metrin korkuinen. Suihkukaivon jalusta on punaista migmatiittia, ja se on korkeudeltaan kaksi metri\xc3\xa4._NEWLINE_Suikukaivoon hankittiin valaistus vuonna 2010._NEWLINE_Suihkul\xc3\xa4hteen perustukset olivat painuneet, kaivo vuoti korjauksista huolimatta ja se oli siksi ollut viime vuosina poissa k\xc3\xa4yt\xc3\xb6st\xc3\xa4. Suihkukaivon viereisen V\xc3\xa4h\xc3\xa4torin  rakentamisen my\xc3\xb6t\xc3\xa4 my\xc3\xb6s suihkukaivo kunnostettiin vuonna 2010. Kunnostaminen on osa Turun kaupungin Ihmisille parempi keskusta -hanketta.'